রায় ভিলা

**রায় ভিলা** হল পশ্চিমবঙ্গের শৈলশহর দার্জিলিঙের লেবং কার্ট রোডে অবস্থিত একটি চারতলা ঐতিহাসিক ভবন। এই ভবনে স্বামী বিবেকানন্দের শিষ্যা ভগিনী নিবেদিতা ১৯১১ খ্রিস্টাব্দের ১৩ অক্টোবর প্রয়াতা হন। প্রথম মালিক দ্বারকানাথ রায়ের নামাঙ্কিত *রায় ভিলা* নামের ভবনটি সেকারণে বিশেষ ঐতিহ্যবাহী এবং ঐতিহাসিক গুরুত্বপূর্ণ ভবন। 

## রায় ভিলার ইতিহাস

ইউরোপীয় দুর্গের মতো কাঠামোর ভবনটি ১৮৯০ খ্রিস্টাব্দে তৈরি করা হয়েছিল এবং এর আসল মালিক ছিলেন দ্বারকানাথ রায় যিনি ছিলেন শিক্ষাবিদ এবং প্রেসিডেন্সি কলেজের প্রথম ভারতীয় বাঙালি অধ্যক্ষ প্রসন্নকুমার রায়ের অনুজ। বিশ্ববিখ্যাত বিজ্ঞানী ও উদ্ভিদবিদ আচার্য জগদীশ চন্দ্র বসু দ্বারকানাথ রায়ের কাছ থেকে এই বাড়িটি ভাড়া নিয়েছিলেন গ্রীষ্মকালীন অবকাশ যাপনের জন্য। পরে যখন ভগিনী নিবেদিতার স্বাস্থ্যের অবনতি হয়, তখন তিনি এবং তাঁর পত্নী অবলা বসু ভগিনী নিবেদিতাকে এই বাড়িতে থাকার জন্য আমন্ত্রণ জানান। ভগিনী নিবেদিতা দার্জিলিঙের এই জায়গাটি আরামদায়ক আবহাওয়ার কারণে পছন্দ করেন এবং তাদের সাথে অবস্থান করতে থাকেন। বসু-দম্পতি ছাড়াও, বিখ্যাত চিকিৎসক নীলরতন সরকার এবং বিজ্ঞানী বশীশ্বর সেনও ১৯১১ খ্রিস্টাব্দে ভগিনী নিবেদিতার মৃত্যুর সময় রায় ভিলা'য় উপস্থিত ছিলেন। ১৯০৩ থেকে ১৯১১ খ্রিস্টাব্দ পর্যন্ত, ভগিনী নিবেদিতা সাত বারের বিভিন্ন সফরে প্রায় ২৪২ দিন দার্জিলিংয়ে ছিলেন।

## পরবর্তী পর্যায়
বেশ কয়েক বছর ধরে, রায় ভিলা পরিত্যক্ত ছিল। ১৯৫৪ খ্রিস্টাব্দের ৪ নভেম্বর তৎকালীন প্রধানমন্ত্রী পণ্ডিত জওহরলাল নেহেরু পর্বতারোহণ প্রশিক্ষণের জন্য এখানেই হিমালয়ান মাউন্টেনিয়ারিং ইনস্টিটিউট-এর উদ্বোধন করেন। প্রথম দিকে 'রায় ভিলা'য় ২০ জন শিক্ষার্থীর প্রশিক্ষণের ব্যবস্থা করা যেত, কিন্তু ছাত্র সংখ্যা বৃদ্ধি পাওয়ায়, হিমালয়ান মাউন্টেনিয়ারিং ইনস্টিটিউট ১৯৫৭ খ্রিস্টাব্দের ২৫ ডিসেম্বর বার্চ হিলের পশ্চিমে স্থানান্তরিত হয়। তারপর বেশ কয়েক বছর, ভবনটি পশ্চিমবঙ্গ সরকারের যুব পরিষেবা বিভাগের অধীনে থাকে এবং তারপরে গোর্খাল্যান্ড টেরিটোরিয়াল অ্যাডমিনিস্ট্রেশন (জিটিএ) এর অধীনে ছিল। অবশেষে ২০১৩ খ্রিস্টাব্দে রামকৃষ্ণ মিশনের কাছে হস্তান্তর করা হয়। 

## রায় ভিলার নতুন জীবন
শিলিগুড়ির বেসরকারি সংস্থা তথা এনজিও, *অ্যাসোসিয়েশন ফর কনজারভেশন অ্যান্ড ট্যুরিজম*, রায় ভিলাকে ঐতিহ্যবাহী স্থান হিসেবে স্বীকৃতি দেওয়ার প্রস্তাব করে, এবং রামকৃষ্ণ মিশনের সন্ন্যাসীদের উপস্থিতিতে জিটিএ এবং পশ্চিমবঙ্গ সরকারের মধ্যে ধারাবাহিক আলোচনার পর, রায় ভিলা হস্তান্তরের সিদ্ধান্ত নেওয়া হয়। অবশেষে ২০১৩ খ্রিস্টাব্দের ১৬ মে তারিখে বেলুড় মঠের রামকৃষ্ণ মঠ ও মিশনের, সাধারণ সম্পাদক স্বামী সুহিতানন্দজির উপস্থিতিতে রায় ভিলাটি রামকৃষ্ণ মিশনের কাছে হস্তান্তর করা হয়। ২০১৩ খ্রিস্টাব্দের ১০ জুলাই, রথযাত্রার শুভ দিনে, রায় ভিলার চাবিটি রামকৃষ্ণ মিশন, বেলুড় মঠের শাখা কেন্দ্র, রামকৃষ্ণ মিশনের সচিবের কাছে হস্তান্তর করে। রাজ্য সরকার এর সংস্কারের জন্য ১ কোটি টাকা ব্যয় করে এবং ওই বছরই ঐতিহাসিক ও ঐতিহ্যবাহী ভবনটি পশ্চিমবঙ্গ হেরিটেজ কমিশন কর্তৃক হেরিটেজ ভবনের তকমা লাভ করে। 

## বর্তমান অবস্থা
নতুনভাবে সংস্কারের পরে রায় ভিলা বর্তমানে রামকৃষ্ণ মিশনের নিয়ন্ত্রণে। এখানে তাদের *রামকৃষ্ণ মিশন নিবেদিতা এডুকেশনাল অ্যান্ড কালচারাল সেন্টার,দার্জিলিং* অবস্থিত। এই কেন্দ্রটির মাধ্যমে একাধিক পরিকল্পনা বাস্তবায়নের কর্মসূচি নেওয়া হয়েছে। সেগুলি হল-

#ভগিনী নিবেদিতা যে ঘরে থাকতেন সেখানে তার জীবন ও শিক্ষার উপর একটি স্থায়ী প্রদর্শনী;
#দরিদ্র শিশুদের জন্য 'গদাধর অভ্যুদয় প্রকল্প';
#বালক সংঘ গঠন;
#সুবিধাবঞ্চিত শিক্ষার্থীদের জন্য (যেমন, যৌথ প্রবেশিকা পরীক্ষা, আইএএস, আইপিএস প্রার্থীদের) পঠনপাঠনের সেন্টার।
#বিনামূল্যে কম্পিউটার প্রশিক্ষণ কেন্দ্র স্থাপন;
#চিকিৎসা সুবিধার জন্য ক্যাম্প গঠন;
#ধর্মীয় কার্যকলাপ : আশ্রমের বাইরে ধর্মীয় বক্তৃতা এবং মাঝে মাঝে আধ্যাত্মিক বিশ্রামের ব্যবস্থা;
#কল্যাণমূলক কার্যক্রম : শীতবস্ত্র, রেশন সামগ্রি এবং শিক্ষা ও চিকিৎসা সহায়তা প্রদানের ব্যবস্থা

নিবেদিতা শিক্ষা ও সাংস্কৃতিক কেন্দ্র উত্তরবঙ্গে রামকৃষ্ণ মিশনের কেন্দ্রবিন্দু হিসাবে মানবজাতির সেবাপ্রদানে গুরুত্বপূর্ণ ভূমিকা নিতে সক্ষম হয়েছে।

## সাম্প্রতিক খবর

### মাননীয় রাজ্যপাল কেশরী নাথ ত্রিপাঠীর সফর

মাননীয় রাজ্যপাল কেশরী নাথ ত্রিপাঠী ৬ জুন ২০১৬ তারিখে কেন্দ্র পরিদর্শন করেন।

## তথ্যসূত্র

বিষয়শ্রেণী:১৮৯০-এ প্রতিষ্ঠিত
বিষয়শ্রেণী:১৮৯০-এ ভারতে প্রতিষ্ঠিত
বিষয়শ্রেণী:রামকৃষ্ণ মিশন
বিষয়শ্রেণী:পশ্চিমবঙ্গের ভবন ও স্থাপনার তালিকা